google/wiki40b huggingface dataset:
עמק מהר"ל

עמק מהר"ל הוא עמק קטן ששטחו כ4 קמ"ר ב"כרמל הנמוך", במקום המפגש של נחל מערות ונחל חרובים. שמו של עמק מהר"ל נובע משמו של היישוב הסמוך כרם מהר"ל. עמק מהר"ל הוא הבקעה הטקטונית הגדולה ביותר באזור הכרמל ונמצאים בה ריכוזים יפים של סלעי טוף געשי בצבעים שונים. כיום מגדלים בעמק מהר"ל בעיקר בננות, שקדים, כרמים, פרחים וירקות. בשטח העמק נמצאת שמורת הטבע עמק מהר"ל (יש הטוענים כי השמורה נמצאת בבקעת שי"ר).

סקירה גאוגרפית

עמק מהר"ל משתרע ממזרח לצפון מזרח המושב כרם מהר"ל ומורכב מבקעה דרומית וצפונית. מיקומו של העמק הוא במחוז חיפה, בנפת חדרה, באזור זיכרון יעקב, צפונה ממושב כרם מהר"ל. עמק מהר"ל נמצא במועצה האזורית חוף כרמל והיא משתייכת לכרמל הנמוך. בעמק ניתן לראות את הפריחה המיוחדת והלבנה של נץ החלב, עירית גדולה וצמחייה ים תיכונית אופיינית לאזור- עצי זית עתיקים, עצי חרוב ואלת המסטיק. כמו כן החי בשמורה אופייני לכרמל וכולל שועלים, ארנבות, סנוניות, עורבנים שחורי כיפה, חוגלות והמון תלוליות של חולדים. בעמק יש גם אוכלוסייה גדולה של תורמוסים הפורחים באביב.

גאולוגיה

הטוף נוצר כתוצאה מהתפרצות געשית תת-ימית. שברים גאולוגיים במזרח ובמערב העמק סייעו להתרוחחות (תהליכי הִשתַנוּת סלעים בהשפעת גורמי טבע) סלעי הגיר והדולומיט שהגנו על הטוף שבבטן האדמה מסחיפה, תהליך בלייה זה מזכיר את היווצרות המכתשים בנגב. הטוף הרך יותר נסחף במי הים וכך נוצר העמק. שטח הטוף בעמק וסביבתו הוא כ- 10 קמ"ר, אך שטח הסלעים שהתרוחחו אינו עולה על 4 קמ"ר בלבד.  בצפון העמק נחשף טוף צהבהב דק. בחלק התחתון של העמק נמצאו שכבות טוף מעורבות בקרטון המכסות את שולי צפון העמק. בסלעי הטוף שבעמק נמצאו הרבה מאובנים של בע"ח וצדפות. בעמק נמצא גם טוף בצבעים חום, אדום, ירקרק ושחור. על פי המסורת בכפר הערבי אגז'ים, הופק בעבר ברזל מן הטוף השחור על ידי הצלבנים על פי תגליות ממבצר עתלית ובקמרון של נמל הורדוס מקיסריה.

שמורת הטבע עמק מהר"ל

בעמק מהר"ל שמורת טבע שנקראת " שמורת טבע עמק מהר"ל" או " שמורת טוף מהר"ל". בשמורה יש ריכוז גבוה של חזירי בר בקיץ והיא מאופיינת בצמחייה של מישור החוף הצפוני. בקיץ 2007 סומן שביל מטיילים בתחומי השמורה (מסומן כחול 4277 וירוק 4278). זהו מסלול מעגלי באורך כ- 3.5 ק"מ: הליכה של כקילומטר מכביש 7021 בין מטעים מגודרים עד הכניסה לשמורה (דרך מסומנת כחול, בתחילתה יש מחסום לרכב), ובשמורה עצמה שביל מעגלי באורך כק"מ וחצי, המקיף את מחשופי הטוף ויורד חזרה לכניסה לשמורה. הגישה למסלול זה היא מכביש 7021, כ- 2.2 ק"מ מזרחית לצומת עופר בכביש 4. בכניסה מכביש 7021 יש שלט הכוונה חום. שביל טיול כחול 4286 (מחניון שבילי רון לחורבת כביר), חולף בשוליה הצפוניים של השמורה - אך ללא תצפית למחשוף הטוף השחור. כמו כן, ניתן לצפות אל שטח השמורה מכיוון דרך מסומנת ירוק 4276, המסתעפת מכביש מס' 7021, 2 ק"מ מזרחית לצומת עופר על כביש מס' 4. הדרך עצמה מובילה ליערות חוף הכרמל ומצפה עופר. בתחילתה של דרך זו, נמצא גם מחשוף הטוף המגוון, שאינו נכלל בשמורה וניתן לבקר בו.
תלוליות בטש

שטח A

בדרום התלולית בשטח A בשכבה נחשפו שני בורות מהתקופה הנאוליתית קרמית א (PNA) המקבילים לשכבה IX ביריחו. מתקופה זו נחשפו שתי שכבות: IVa ו IVb המייצגות שני שלבי יישוב.
מעל שכבה IVa נמצאה שכבה כלקוליתית III שהייתה בת זמנה של תרבות ואדי רבה והכילה חרסים מטיפוס התרבות הירמוכית.
ממצאים מתקופת הברונזה הקדומה נתגלו בחלקו הצפוני של השטח, וכן שרידי בור מתקופת הברונזה התיכונה II.

שטח B

נחשפו שלוש שכבות של יישוב מהתקופה הכלקוליתית. בשכבות IIIa ו IIIb נמצאו ממצאים השייכים לתרבות ע'סול. שכבה III שהייתה על קרקע בתולה, הכילה ממצאים הזהים לוואדי רבה. חפירה זו הוכיחה את קדמות ממצא תרבות ואדי רבה לממצא הע'סולי.

שטח C

החפירה בשטח זה נעשתה לרוחב התלולית, נחשפו שלושה תאים אשר הכילו תנורים עגולים עשויים טין צרוף. שני תאים היו בנויים מחלוקי נחל. התאים הכילו חרסים מתקופת הברונזה התיכונה II ב'-ג'. בנוסף נמצאה חרפושית מצופה פיאנס. 
חפירת חתך שנעשתה גילתה שהתלולית הוא טומולוס מתקופת הברונזה התיכונה II ב'-ג'. מסביב לתאים נתגלו קירות מעגליים ממולאים בחלוקי נחל שתמכו בתלולית. החפירה זיהתה לראשונה טיפוס קבר זה שהיה בשימוש בתקופה זו.

כלי החרס

בשטח A שכבה III נתגלה מכלול עשיר של קרמיקה מטיפוס ואדי רבה כולל כלים שחורים ממורקים. בשכבות IVa ו-IVb נתגלתה קרמיקה מהטיפוס של יריחו IX. הקרמיקה של IVa מאופיינת בעיטורים יפים מסולסלים (סכסך) המשוחים בעזרת מכחול בפסים בצבע אדום מסביב לכלי ובמירוק מבהיק. הקרמיקה של IVb מאופיינת בעיטור פסים ניצבים משוח בצבעים צהוב וחום כהה או שחור. העיטור נעשה באמצעות מריחות ידיים. בנוסף הובחנו לראשונה בארץ עקבות קרמיקה מסוג Dark faced Burnished Ware שנמצאה בעיקר בסוריה ובקיליקיה שבאנטוליה.
גחניים

מאפיינים

גופם גלילי וארוך, רגליהם קצרות, החרטום בדרך כלל מחודד. רוב המינים הולכי כפות ובכל רגל חמש אצבעות. חלק מהמינים בעלי טפרים המשתרבבים חלקית. לפעמים שתי בלוטות ריח ליד פי הטבעת המשמשות לסימון תחום המחיה. בלוטות הריח מפיקות ריח חזק ולא נעים אשר נמצא בשימוש בתעשיית הבשמים. חברת הבשמים שאנל הודתה שעד לשנת 1998 היא השתמשה בחומר המופק מבלוטות הריח של זבד הודי בבושם מסוג שאנל 5 מתוצרתם. בעקבות לחץ של ארגונים לזכויות בעלי חיים הופסק השימוש בחומר.
שימוש ידוע נוסף הוא בתעשיית הקפה. פולי קפה אשר גחן הדקלים האסייתי פולט (לאחר שלא עוכלו ועברו תהליך תסיסה במערכת העיכול שלו) נחשבים משובחים במיוחד.
קיימים מינים שוכני קרקע החיים במאורות שאינם חופרים בעצמם, ויש מינים אחרים החיים על עצים.
מזונם העיקרי מן החי אבל ישנם מינים הניזונים גם מן הצומח. המשפחה מגוונת ומחולקת לשלושה תת-משפחות ו-14 סוגים, בהם למעלה מ-30 מינים. המשפחה כוללת מינים הנפוצים באסיה ובאפריקה. בישראל מצוי המין: גחן מצוי שהוא המין היחיד המצוי בטבע באירופה.
חלק מהמינים שהיו כלולים במשפחה בעבר משתייכים כיום למשפחת הנמייתיים. המין זבד דקלים אפריקני הועבר למשפחה עצמאית והמינים לינסנג אסייתי מפוספס ולינסנג אסייתי מנומר הועברו למשפחת לינסנגים אסייתיים. מינים נוספים שחיים במדגסקר כמו הפוסה הועברו למשפחת טורפי מדגסקר.
ולדימיר קראמניק

ביוגרפיה

קראמניק נולד בעיר טואפסה (Туапсе) שברוסיה, הנמצאת לחוף הים השחור. כילד, הוא למד בבית הספר לשחמט שהוקם על ידי מיכאל בוטביניק. בתחרות המכובדת הראשונה לבוגרים בה השתתף זכה במדליית זהב. ב־1992 זכה במדליה אולימפית במנילה בתחרות לקבוצות והשתתף בנבחרת רוסיה.
בשנת 2000 ניצח את גארי קספרוב בדו-קרב בן 16 משחקים שהתקיים בלונדון. קראמניק הפך לאלוף העולם בשחמט (לפי איגוד השחמטאים), אך פיד"ה (איגוד השחמט העולמי) לא הכירו בו ככזה.
מאוחר יותר, באוקטובר של שנת 2006, ניצח קראמניק את אלוף העולם המכהן של ארגון פיד"ה וסלין טופאלוב, והפך בכך לאלוף העולם הרשמי והבלתי מעורער. דו-קרב זה עורר שערורייה בעולם השחמט כאשר טופאלוב האשים את קראמניק בשימוש בעזרה חיצונית. לפי טופאלוב, קראמניק היה הולך לשירותים ומתייעץ עם מחשב שחמט חזק. טופאלוב אף פרסם ספר על הדו-קרב, בו הוא מתאר את גירסתו. כעבור שנה בספטמבר 2007, באליפות העולם במקסיקו, הפסיד קראמניק לוישוואנתן אנאנד והודח מתוארו.
ב-2007 הוא ניצח בתחרות השחמט לזכר טל (קטגוריה 20). ב-2009 תחרות זו הייתה בקטגוריה 21 וקרמניק ניצח גם בה. בשנת 2010 הוא ניצח בתחרות העל בבילבאו (קטגוריה 22).
באליפות העולם בשחמט 2012 הוא הודח בחצי הגמר על ידי אלכסנדר גרישצ'וק. בשנת 2013 בתחרות המועמדים הוא סיים במקום השני.
בגביע העולם בשחמט בשנת 2013 הוא ניצח והעפיל לתחרות המועמדים 2014 בה סיים במקום השלישי.
קראמניק מחזיק בשיא הזכיות בתחרויות העל בדורטמונד עם תשע זכיות. כמו כן יש לו שתי זכיות בתחרויות העל בלינארס וזכייה אחת בתחרויות העל בקורוס (ויק אן-זהה).
קספרוב מתאר את סגנון משחקו של קראמניק כמעשי ועקשני, דומה לסגנון משחקו של אנטולי קרפוב.
בינואר 2019, בטקס הסיום של תחרות טאטא סטיל, הודיע ולדימיר קראמניק על פרישתו מתחרויות שחמט קלאסי (קצב מלא) ושיתמקד בפרויקט שחמט לילדים.
חנית שוורץ

ביוגרפיה

נולדה בבאר שבע. שחקה בליגת הנשים הראשונה החל משנת 2000 בקבוצת הפועל באר שבע. בין השנים 2008–2011 שיחקה בקבוצת הכדורגל של המכללה המתודיסטית מרטין, טנסי, ארצות הברית. לאחר מכן שיחקה במכבי חולון, מכבי באר שבע וכיום היא משחקת במועדון הכדורגל רמת השרון.
בגיל 15 הצטרפה למכבי באר שבע ומגיל 23 (עונת 2013–2014) ועד היום היא מושאלת למועדון הכדורגל רמת השרון, למעט תקופה של שנה (עונת 2014–2015) בה הושאלה לאס"א תל אביב.
החל מגיל 16 שחקה בנבחרת ישראל בכדורגל נשים עד גיל 19, והחל מ-2005 היא משחקת בנבחרת ישראל. עד היום צברה 14 משחקים בינלאומיים בנבחרת.
אנדרה ז'ראלדש

קריירה

ב-9 ביוני 2014 חתם לחמש שנים בספורטינג ליסבון, עם סעיף יציאה של 45 מיליון אירו.
ב-13 ביולי 2018 הושאל לעונה אחת לספורטינג חיחון.
ב-21 ביולי 2019 הושאל לעונה אחת למכבי תל אביב בשכר של 150 אלף אירו לעונה, עם אפשרות לרכישה בסוף העונה תמורת 700 אלף אירו.
ז'ראלדש ערך את הופעת הבכורה שלו ב-30 ביולי 2019, בתיקו 2–2 של קבוצתו עם צ'.פ.ר. קלוז' הרומנית במשחקי מוקדמות ליגת האלופות.
רפרם חדד

ביוגרפיה

רפרם חדד נולד ב-26 ביוני 1976 באי ג'רבה שבתוניסיה.
סיים את לימודיו במוסררה בית הספר הרב תחומי לאמנות וחברה ע"ש נגר בשנת 2004 ונסע לעבוד באיטליה בפרויקט UNIDEE אצל האמן מיכלאנג'לו פיסטולטו.
האמנות של חדד סבה סביב תורת הפיסול החברתי, מונח שטבע האמן יוזף בויס.
בין השנים 2004 ל-2010 השתתף במספר רב של תערוכות צילום ופיסול בישראל ובעולם. בין השאר עבד על מיצב המכונה "מכונה אריסטוטלית" יחד עם פרופ' אומברטו אקו, והעבודה הוצגה במסגרת התערוכה הבינלאומית, Arting Jerusalem. הציג במסגרת הביאנלה של ונציה 2005 ב-Isola di San Servolo, שתי עבודות וידאו ארט, illusions ו-triadic memories.
בשנת 2006, בשיתוף עם UNIDEE, יזם ואצר פרויקט Artist in residence ראשון מסוגו בישראל במצפה רמון. על פעילותו זו זכה בפרס אמן בקהילה בשנת 2005, מטעם משרד החינוך והתרבות. בשנת 2007 השתתף בתערוכה קבוצתית ב-la corbiere בשווייץ, שם הציג עבודת מיצג ועבודת וידאו ארט. ב-2008 הציג במוזיאון CAMeC בלה ספציה.
בין השנים 2005 ל-2010 כתב למספר עיתונים (גלובס, כל העיר, לה סטמפה) בענייני אוכל ותרבות.
במרץ 2010 נסע חדד ללוב מטעם מרכז "אור שלום" למורשת יהודי לוב, כדי לצלם בתי קברות יהודיים ובתי כנסת. כעבור עשרה ימים נעצר בידי המשטרה החשאית של לוב, ובמשך חמישה חודשים עבר חקירות ועינויים שקשרו אותו לארגוני הביון של תוניסיה, איטליה וישראל. נשיא צרפת ניקולה סרקוזי, נשיא איטליה סילביו ברלוסקוני, נשיא רוסיה ולדימיר פוטין ושליח הקוורטט למזרח התיכון טוני בלייר, פעלו לשחררו. חדד שוחרר לאחר עסקה סבוכה, שכללה משט לובי לסיוע לעזה, על ידי המיליארדר מרטין שלאף. הוא הוטס מטריפולי במטוס פרטי לווינה, שם נפגש בשר החוץ של ישראל אביגדור ליברמן שהמשיך איתו לישראל.
בינואר 2013 פרסם חדד ספר על הפרשה בלוב בשם "מדריך רפרם לכלא הלובי", בהוצאת עם עובד.
מקוק יפני

תפוצה ותזונה

המקוק היפני פעיל ביום ומבלה את רוב זמנו ביערות. הוא חי במגוון סוגי יערות, הכוללים יערות סובטרופיים, סובאלפיניים, ממוזגים וירוקי-עד, מתחת לגובה של 1500 מטרים. מזונו כולל זרעים, שורשים, ניצנים, פירות, חסרי חוליות, גרגרי יער, עלים, ביצי ציפורים, פטריות, קליפת עץ ודגנים. אורך גופו הוא בין 79 ל-95 ס"מ, עם אורך זנב של בערך 10 ס"מ. הזכרים שוקלים 15-18, משקל הנקבות הוא בסביבות 10 ק"ג.
המקוק היפני חי באזור ההרריים של הונשו, יפן. הוא שורד בטמפרטורות מתחת ל-15- מעלות צלזיוס. המקוק היפני מפורסם בזכות כמות הזמן שהוא מבלה במעיינות החמים הוולקניים.
גינת וינר

הקמת הגן

גינת וינר הוקמה במסגרת תוכנית גדס, שתוכננה בשנים 1927–1929 על ידי מתכנן הערים הסקוטי סר פטריק גדס. גדס השתמש בתכנונו בעקרונות עיר הגנים, הכוללים גנים ציבוריים גדולים וקטנים השזורים במרקם העיר, ותכנן "גינות כיס" הנחבאות בין הבתים. גינת וינר, אשר נמצאת בתוכניות המקוריות, היא דוגמה לכך.
לפני הקמת הגינה שכן במקום "בית באר". המבנה נבנה מעל באר שנחפרה כנראה להשקיית כרם שהיה במקום לפני הקמת השכונה. מאוחר יותר הוסב המבנה לטיפת חלב.
בגינה שוכנים כיום עץ הפיקוס הגדול והעתיק בתל אביב, פסל ברונזה של ברנרד רדר "אשה עם כדור ופירמידה" מ-1959 (תרומת אוסף מוזיאון תל אביב לאמנות), מבנה טיפת חלב, גינת כלבים ומגרש משחקים.
ב-1987 נקראה הגינה על שם ג'נה וינר (שרף) בעקבות תרומת משפחתה.

שיפוץ הגן

ב-2017 הסתיים שיפוץ כולל של הגן במסגרתו נבנתה מחדש טיפת חלב ובנוסף גני ילדים.
סונדאר פיצ'אי

ביוגרפיה

פיצ'אי נולד בטאמיל נאדו שבהודו ב-1972. סיים תואר ראשון ב-IIT KGP (ר"ת: Indian Institute of Technology Kharagpur) וקיבל את אות "מדליית כסף" מהאוניברסיטה. פיצ'אי מחזיק בתואר שני במדעי החומרים והנדסה מאוניברסיטת סטנפורד, ותואר שני נוסף במינהל עסקים מוורטון (השייכת לאוניברסיטת פנסילבניה), הוא קיבל אות הצטיינות "Siebel Scholar" ו-"Palmer Scholar".
סונדאר נשוי ולו בן ובת.

קריירה

פרק זה לוקה בחסר. אנא תרמו לוויקיפדיה והשלימו אותו.  וכן קריירה לפני גוגל.
פיצ'אי הצטרף לגוגל בשנת 2004 בתפקיד "חדשן טכנולוגי", שם הוביל את פרויקט Google Client. לאחר ההצלחה המסחררת של ה Google Toolbar התקדם פיצ'אי מהר בסולם ניהול הפרויקטים בגוגל והיה אחראי על מרבית הפרויקטים המרכזיים בגוגל כגון Google Drive‏, Google Maps‏ ו-Gmail. בנובמבר 2009 הוא חשף על ידי הדגמה את Chrome OS. במאי 2010 הודיע על סטנדרט חדש של Video Codec VP8 של גוגל והציג פורמט וידאו חדש בשם WebM.
במרץ 2013 מונה אחראי גם על פרויקט אנדרואיד (שנוהל עד אז על ידי אנדי רובין).
פיצ'אי היה סגן מנהל בכיר (Senior Vice President) בגוגל. בין השאר, הוא אחראי על הפרויקטים אנדרואיד, כרום ו-Google Apps. יש לו חלק עיקרי בפיתוח Google Drive,‏ Google Maps,‏ Gmail ו-Chrome OS.
בשנת 2010 הציעה לו טוויטר עבודה כבכיר, אך גוגל סיכמה איתו שידחה את ההצעה ובתמורה יקבל מענק של 50 מיליון דולר.
פיצ'אי חבר בדירקטוריון Ruba Inc ושימש בעבר כדירקטור של Jive Software מאפריל 2011 עד יולי 2013.
ב-10 באוגוסט 2015, בעקבות שינוי ארגוני והקמת חברת אלפאבית, התמנה פיצ'אי למנכ"ל גוגל.
הפסגה לביטחון גרעיני

הפסגה לביטחון גרעיני (באנגלית: Nuclear Security Summit) היא פסגה בינלאומית בת יומיים שמארחת את מרבית מנהיגי מדינות העולם, לרבות מנהיגי מעצמות, בפורום שדן בנושאי מניעת הפצת נשק גרעיני וחיזוק הביטחון הגרעיני. הפסגה הראשונה שנערכה בארצות הברית, נערכה ימים אחדים לאחר חתימת הסכם סטארט החדש, שבמסגרתו הוסכם לקיים פורום בינלאומי ולפסגת פגישה כדיון בנושאי אבטחת חומרים רדיואקטיביים ומניעת זליגתם לידי מחבלים וארגוני טרור.

הפסגה לביטחון גרעיני, 2010

הפסגה לביטחון גרעיני (2010 Nuclear Security Summit) נערכה בוושינגטון, ארצות הברית בין ה-12 ל-13 באפריל 2010. הפסגה התמקדה בדרכי הגנה ואבטחת חומרים גרעיניים (כאורניום ופלוטוניום), על מנת למנוע טרור גרעיני.
הפסגה הייתה לפגישה הגדולה ביותר שנטלו בה חלק ראשי מדינות, סך הכל משלחות מ-46 מדינות שונות הגיעו לפסגה, כאשר 38 מהן הובלו על ידי ראשי מדינות או ראשי ממשלה.

הפסגה לביטחון גרעיני, 2012

הפסגה לביטחון גרעיני בסיאול ב-2012 (באנגלית: 2012 Seoul Nuclear Security Summit) היא פסגה בינלאומית בת יומיים שנערכה בין ה-26 ל-27 במרץ 2012 בסיאול שבקוריאה הדרומית, הפסגה מארחת את מרבית מנהיגי מדינות העולם, לרבות מנהיגי מעצמות, בפורום שדן בנושאי מניעת הפצת נשק גרעיני וחיזוק הביטחון הגרעיני.
פסגת הביטחון הגרעיני הקודמת, שהייתה הראשונה מסוגה, התקיימה ב-2010, בארצות הברית, ואף היא אירחה מנהיגים מכל העולם. ב-2014 תתקיים הפסגה הבאה, והיא צפויה להיערך בהולנד.

לוח זמנים וסדר יום

המדינה המארחת של הפסגה ממלאת תפקיד חשוב בקביעת סדר היום. סוגיית תוכנית הגרעין של קוריאה הצפונית צפויה להעלות על סדר היום של הפסגה.
כמו כן, תידון בפסגה נושא פיתוח הטכנולוגיה הגרעינית בברזיל ווייטנאם שמתכננות לבנות כורים גרעיניים משלהן, ועל רקע זאת הפסגה תידון במצב הסביבתי ביפן לאחר האסון הגרעיני בפוקושימה. נוסף לזה, אף שברזיל נמצאת במצב כלכלי טוב, ומעמדה הכלכלי הולך וגדל, יש לה היסטוריה של הפיכות, ונושא אבטחת דלק גרעיני מועשר וציוד טכנולוגי גרעיני, מהווה אתגר של ממש, עקב הידרדרות במצב השיטור ואכיפת החוק, בברזיל. כמו כן, תידון ההשפעה האפשרית של הפיכת איראן למעצמה גרעינית וההשלכות על המזרח התיכון במקרה שכזה.

הפסגה לביטחון גרעיני, 2014

הפסגה לביטחון גרעיני ב-2014, צפויה להיערך בהולנד ולאגד אף היא תחת קורת גג אחת מנהיגי מדינות.
נס טכנולוגיות

היסטוריה

נס טכנולוגיות נוסדה על ידי זאב וולפסון כאיחוד של מספר חברות ישראליות (טכם - טכנולוגיה מתקדמת בע"מ, מראשוני בתי התוכנה בישראל ומי שהובילה את השוק שנים רבות, קונתהל ואחרות). בהמשך רכשה מספר רב של חברות בארצות שונות. 
המהלך הראשון של משפחת וולפסון בתחום התוכנה בישראל היה רכישת בית התוכנה קומפרו (מנכ"לית לאה אטד) תמורת 10 מיליון דולר ב-97'. קומפרו עסקה בבניית יישומים לכרטיסים חכמים ומערכות לטיפול בגבייה, והעסיקה 330 עובדים.באותה תקופה הרעיון להקים את נס עדיין לא עלה על הפרק.
תוכניות מגובשות יותר להקמת בית תוכנה גדול הופיעו רק לקראת סוף 98', כשגלעד הירושלמית נרכשה בתמורה ל-24 מיליון דולר (מנכ"ל חגי לביא). לאחר צירוף קונתהל וטכם רכשה נס שתי חברות בנות של איפקס - איפקס ICS ואיפקס SII, שעסקו בתמיכה ובתחזוקת מערכות. הצירוף של שש החברות יצר את אחד מגופי התוכנה והשירות הגדולים בישראל, שהעסיק בשיא כ-2,300 עובדים.
עד שנת 2014 הייתה החברה מחולקת למספר חטיבות, העיקריות שבהן: Ness SPL, נס אירופה, TSG ונס ישראל.
בשנת 2004 החלה מניית החברה להיסחר בנאסד"ק. בשנת 2011 החברה הפכה לחברה פרטית בשליטת קרן סיטי ונצ'רס (CVCI) האמריקנית.
בתחילת שנת 2014 נקלעה החברה למצב כלכלי לא פשוט לטענת ההנהלה, מה שהביא לקיצוץ של ימי חופש מכלל העובדים באופן רוחבי. הצעד לא היה מקובל על עובדי נס מה שהביא לכך שלראשונה בתעשיית ההייטק הישראלית הוקם ועד עובדים, שבא להבטיח את זכויותיהם שלטענתם נפגעו באופן תדיר במהלך השנים בקיצוצים רבים. טרם פיצולה העסיקה החברה יותר מ-4,500 עובדים.

פיצול החברה

ב-2004 בוצע הפיצול הראשון בחברה, כאשר חברת הבת "Ness ISI", שפיתחה מערכת לאינטגרציה של מידע רפואי לארגוני בריאות, פוצלה לחברה חדשה בשם dbMotion. ב-2013 נמכרה dbMotion לחברת AllScript האמריקנית תמורת 235 מיליון דולר.
ביוני 2014 נרכשה עיקר פעילות נס בישראל (שרוכזה בחברה נס א.ט. בע"מ) על ידי חברת חילן. העסקה לא כללה את חברת הבת SwiftNess שפיתחה את המסלקה הפנסיונית עבור משרד האוצר, ואת החטיבה הביטחונית של נס, Ness-TSG, ששינתה את שמה לחברת TSG IT Advanced Systems.
בינואר 2016 רכשו התעשייה האווירית ופורמולה מערכות את חברת TSG ב-50 מיליון דולר. כל אחת מהחברות רכשה 50% מ-TSG, תמורת 25 מיליון דולר לערך. TSG עוסקת בתחום מערכות שליטה ובקרה, מודיעין, הגנת המולדת וסייבר. בין לקוחות הנרכשת: צה"ל, משטרת ישראל, וצבאות וגופי ביטחון בחו"ל. בין היתר לקחה TSG בהקמת מערכת טירת האגם.
אסקדרון

אסקדרון הוא יחידת משנה בכוח צבאי, שיש בה חלוקה פנימית נוספת.
בעבר אסקדרון היה יחידת פרשים בגודל של גדוד בצבאות אירופאים ובצבאות שמבוססים על הדגם האירופאי דוגמת הצבא האמריקאי. מהמאה ה-20 כונו בשם זה גם יחידות של שריון, חיל הים וחיל האוויר.

יחידות יבשה

בחיל השריון, בצבאות רבים, האסקדרון הוא יחידת משנה של רגימנט שריון או חרמ"ש, מקביל לפלוגה בחיל רגלים או סוללה בחיל התותחנים. בבריטניה וצבאות חבר העמים הבריטי השימוש באסקדרון (כמקביל לפלוגה) נפוץ במספר זרועות וחילות בצבא, בהם; חיל השריון המלכותי, חיל ההנדסה המלכותי, רגימנט הסיור המיוחד, חיל הקשר המלכותי, חיל הרפואה הצבאי המלכותי, חיל הנחתים המלכותי ויחידות נוספות.
בצרפת השימוש באסקדרון בעבר היה מקביל לחטיבה ושימש ביחידות שריון ופרשים. מאז המאה ה-20, אסקדרון משמש ליחידות המקבילות לפלוגה (באופן טיפוסי כ-13 טנקים).
נקר זהוב-זנב

טווח

הנקר מצוי באנגולה, בנין, בוטסואנה, קמרון, הרפובליקה המרכז אפריקאית, צ'אד, הרפובליקה של קונגו, הרפובליקה הדמוקרטית של קונגו, חוף השנהב, גמביה, גאנה, גינאה, גינאה ביסאו, קניה, מלאווי, מאלי, מאוריטניה, מוזמביק, נמיביה, רואנדה, סנגל, דרום אפריקה, דרום סודאן, סווזילנד, טנזניה, אוגנדה, זמביה וזימבבואה.
בית אמות משפט

בית אמות משפט הוא מגדל משרדים הניצב בשדרות שאול המלך בתל אביב, בין רחוב לאונרדו דה וינצ'י ממזרח ורחוב דובנוב ממערב. מדרום לו שוכן בית תנועת המושבים. 
הבניין תוכנן על ידי האדריכלים אריה שרון, בנימין אידלסון ואלדר שרון והושלם בשנת 1970. סגנונו ברוטליסטי והוא מתאפיין במעטפת בטון חשוף, אם כי כיום הוא צבוע בלבן. המבנה מחולק לשני חלקים - מזרחי ומערבי - המחוברים ביניהם בפרוזדור צר בכל הקומות. למעשה רק חלקו המערבי מכונה באופן רשמי "בית אמות משפט", ושמו של החלק המזרחי הוא "בית המרכז החקלאי", אך הראשון דבק בכולו. המבנה מתנשא לגובה של 66 מטר ויש בו 17 קומות. 
עם הקמתו שכנה במבנה הנהלת כור תעשיות והוא נודע כ"בית כור". לאחר תקופה נקרא הבניין בית המרכז החקלאי ובהמשך נקרא בית אמות משפט. בחזיתו ניצב בעבר פסל בצורת הקובייה ששימשה כסמל הקונצרן. שכנו בו גם לשכותיהם של כמה מראשי הממשלה לשעבר.
כיום הבניין מאוכלס על ידי עורכי דין, מפלגות, שגרירויות, רואי חשבון ועוד.
בבניין ישנם כ-367 מקומות חניה, בחניה עילית ותת קרקעית.
75% מהבניין הם בבעלות קבוצת אמות השקעות בע"מ, ויתר הבניין בבעלות ניר שיתופי, המרכז החקלאי, תנועת המושבים וחברת חבצלת מוסדות תרבות.
שותפות

שותפות היא התאגדות משפטית, בין מספר ישויות משפטיות (כגון מספר בני אדם, מספר חברות וכיוצא בזה) המנהלים יחד עסק לשם הפקת רווחים, ואינם מאוגדים באופן אחר כמו בחברה בערבון מוגבל או אגודה שיתופית. בדין הישראלי, בעקבות הדין האנגלי, תכלית קיומה של שותפות היא ניהול עסק. בכך היא נבדלת מהשותפות לפי הדין הקונטיננטלי שלפיו ייתכן קיומה של שותפות בנכסים לצורך הפקת רווחים.

מעמד חוקי

את מעמדן החוקי של השותפויות בישראל מסדירה פקודת השותפויות [נוסח חדש], התשל"ה - 1975.
שותפות נוצרת באמצעות הסכמת חבריה. לפי סעיף 4 לפקודת השותפויות יש צורך ברישומה של שותפות, פרט לשותפות בין חקלאים, אצל רשם השותפויות, אבל אי רישומה אינו גורע מקיומה וחוקיותה של השותפות והשאלה האם קשר מסחרי בין מספר בני אדם יוצר שותפות כמשמעה בדין נבחנת על פי הנסיבות. שותפות רשומה יכולה לקבל שם מסחרי, ולתבוע ולהתבע בשמה הרשום. שמה הרשום של השותפות מוגן על פי חוק.
השותפים זכאים לנתח מרווחי השותפות כפי המוסכם ביניהם, ובניגוד לצורות אחרות של התאגדות, כגון חברה בע"מ, הם חבים בחובות השותפות באופן אישי, ביחד ולחוד. עם זאת, שותף יכול להיות "שותף מוגבל", ואז לא יהיה חייב בחובות השותפות מעבר לסכום השקעתו ההתחלתית, אך חלות עליו מגבלות מסוימות שאינן חלות על שותף כללי (שותף שאינו מוגבל). שותפות בה ישנו שותף מוגבל נקראת שותפות מוגבלת והיא למעשה מעין גוף משפטי המצוי בין החברה ובין השותפות.
בשותפות יכולים להתאגד שני חברים ויותר. החוק הישראלי מגביל את מספר השותפים הכלליים לעשרים, פרט לשותפויות של עורכי דין ורואי חשבון, שבהן אין הגבלה על מספר החברים (עד מרץ 2010 הוגבל מספר החברים בשותפויות כאלה לחמישים חברים).
ניהול העסקים באמצעות שותפות הוא צעד מקובל, ויש בו מספר יתרונות לעומת ניהולם באמצעות חברה, כאשר היתרון העיקרי הוא חוסר הפורמליות הנדרש לשם כך. השותפות אינה חייבת בתזכיר ובתקנון, אין צורך באסיפות בעלי מניות לשם ניהולה, ופירוקה פשוט בהרבה מפירוק חברה. חסרונה העיקרי הוא חבותם האישית של חברי השותפות בחובותיה, זאת לעומת "מסך ההתאגדות" המבחין בין חובות חברה בע"מ, עמותה או אגודה שיתופית, ובין רכושם האישי של חבריה.
השותפות מתפרקת מסיבות שונות, אם מחמת סיום התקופה או הסתיימות העסק שלשמו נוסדה, אם מחמת הסכמת השותפים, אם מחמת מותו של אחד השותפים או היותו פושט רגל, או מסיבות אחרות. את השותפות ניתן לפרק גם ללא צו של בית משפט, אך ניתן לפרק שותפות על ידי בית המשפט, כאשר השותפים אינם מסכימים על האופן שבו תפורק השותפות, או במקרים אחרים, לרבות אובדן הכשרות המשפטית של אחד השותפים או כאשר התנהגותו של שותף פוגעת בעסקי השותפות.
בשותפות שבה שני שותפים בלבד קרויה פעמים רבות על שם של שני השותפים, כשבין שני השמות מקשר מילת היחס "את", למשל "כהן את לוי". כאשר יש שותף דומיננטי קרויה השותפות על שמו, בצירוף הקיצור "ושות'" לציון קיומם של שותפים נוספים, למשל "גורניצקי ושות'".
Juice Rap News

ביקורת

הביקורת המרכזית כלפי התוכנית היא על כך שהתכנים מוטים במכוון ושהיא מהווה יותר סדרת סרטוני תעמולה מאשר תוכנית סאטירה אמיתית, ביקורת זו הושמעה במהלך הבחירות הפדרליות של אוסטרליה ב-2013, כאשר נטען כי התוכנית נותנת תעמולה חינמית למפלגות השמאל, בעיקר למפלגת הירוקים האוסטרלית, אשר אחד מחבריה, הסנטור סקוט לנדלן, הוזמן להתארח כמה חודשים לאחר הבחירות לקראת כינוס ה-G-20 בבריסביין ב-2014. בנוסף, ארגונים יהודיים בארצות הברית טענו כי התוכנית כוללת תכנים אנטי-ציונים ואף אנטישמיים.
פריין סלק

הימלטות מאסונות ומתאונות

התקרית הראשונה בה סלק הצליח להינצל ממוות אירעה בינואר 1962. סלק נסע ברכבת ובקטע בה המסילה הייתה מעל נהר קפוא הרכבת ירדה מהפסים וצללה מטה. אדם שהיה באזור משה את סלק מן המים בעוד ש-17 נוסעי הרכבת האחרים מצאו את מותם. סלק סבל מיד שבורה ומהיפותרמיה. בשנת 1963 סלק עלה למטוס בפעם הראשונה והאחרונה בחייו. בשל תקלה שהייתה בדלת המטוס היא נפתחה בזמן הטיסה, המטוס התרסק ו-19 איש מצאו את מותם באסון אך סלק נחת על ערמת חציר. שלוש שנים לאחר מכן, בשנת 1966, אוטובוס בו נסע הדרדר לעבר נהר. ארבעה נוסעים מתו בתקרית אך סלק הצליח לשחות לחוף וחטף רק שריטות וחבלות קלות.
בשנת 1970 המנוע של מכוניתו עלה באש בזמן נסיעה, הוא הצליח להימלט לפני שהאש הגיעה למכל הדלק. שלוש שנים לאחר מכן שוב פקדה אותו תקלה במנוע המכונית: שסתום דלק פגום הציף את המנוע ופרץ אש יצא מפתחי האיוורור. שיער ראשו של סלק נשרף כליל באירוע אך מלבד זאת הוא לא נפגע פיזית. בשנת 1995 אוטובוס פגע בו בעיר זאגרב אך הוא ספג פגיעות קלות ביותר. בשנת 1996 הצליח להימלט מתאונה חזיתית עם משאית של האו"ם בהר, הוא הסיט את רכבו לעבר מעקה בטיחות שקרס מעוצמת ההתנגשות. הוא לא היה חגור בעת התאונה, נפלט החוצה כאשר דלת הרכב נפתחה, הצליח לאחוז בעץ שהיה בהישג יד וראה את רכבו צולל מטה מגובה 90 מטרים לארץ.

זכייה בלוטו

ב-12 ביוני 2003, יומיים בלבד לפני יום הולדתו ה-73, סלק זכה ב-800,000 יורו (כ-1,110,000 דולר אמריקאי) במשחק הלוטו. בעת הזכייה היה נשוי בפעם החמישית בחייו. הוא החליט לקנות שני בתים וספינה עם כספי הזכייה, אך בשנת 2010 הגיע להחלטה להעניק את יתר כספי הזכייה לקרובי משפחה ולחברים ולנהל אורח חיים חסכני.
קבוע פלאנק

היסטוריה

הפיזיקאי הגרמני מקס פלאנק הציג את הקבוע הקרוי על שמו לראשונה ב־1900 כחלק מפתרון הבעיה של קרינת גוף שחור. פלאנק הניח אז לראשונה את הנחת הקוונטיזציה של האנרגיה של האור. על סמך הנחה זאת הניח אלברט איינשטיין ב־1905 שהאור גם פולט קוונט של אנרגיה, ופתר בעזרת הנחה זאת את בעיית התא הפוטואלקטרי. נילס בוהר היה הראשון להוסיף את ההנחה הזו לניסיון לבנות מודל המתאר את מבנה האטום (ראו: מודל האטום של בוהר).

בתרבות פופולארית

בסדרת הטלוויזיה "דברים מוזרים", נעשה שימוש בקבוע פלאנק כקוד עבור כספת.